কতদিন ওই র‌্যাংকিন স্ট্রিটের বাড়ির সামনে দিয়ে যেতে যেতে ডা. মন্মথনাথ নন্দী, তাঁর দুই মেয়ে ইন্দিরা নন্দী, মন্দিরা নন্দী আর তাঁদের শিক্ষয়িত্রী মা শান্তি নন্দীর চেহারা ভেসে উঠেছে। ঢাকার উঠতি মধ্যবিত্ত, সাংস্কৃতিক অঙ্গনের উদার ও মুক্ত বুদ্ধির মানুষজনের সঙ্গে ডা. নন্দীর গভীর সখ্য ছিল। কত জটিল ও দুরারোগ্য রোগীর যে তিনি বন্ধু ছিলেন তাই নয়, তাঁদের অনেকেরই তিনি ছিলেন সহায়। অনেক রোগীরই শেষ ভরসা ছিলেন ডা. নন্দী। অথচ ব্যাপক সামাজিক সংযোগ থাকা সত্ত্বেও এই ডা. নন্দীই রাষ্ট্রের চাপের কাছে নতি স্বীকারে বাধ্য হয়ে দেশত্যাগ করেছিলেন।